РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/34-18

15. март 2018. године

Б е о г р а д

ЗАПИСНИК

22. СЕДНИЦЕ ОДБОРА ЗА ОБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО,

ОДРЖАНЕ 13. MАРТА 2018. ГОДИНЕ

Седница је почела у 12,30 часова.

Седницом је председавао Муамер Зукорлић, председник Одбора.

Седници су присуствовали чланови Одбора: Љубиша Стојмировић, Наташа Ст. Јовановић, Милена Бићанин, Жарко Обрадовића, Ђорђе Косанић, Марко Атлагић, Богдан Обрадовић, Александра Јерков, Олена Папуга, Ратко Јанков, Фатмир Хасани Никола Савић (заменик Дубравка Бојића), Даница Буквић (заменик Милетића Михајловића) и Љибушка Лакатош (заменик Владимира Орлића).

Седници нису присуствовали чланови Одбора: Марко Пaрезановић и Жарко Кораћ, нити њихови заменици.

Седници су присуствовали и народни посланик Горан Ковачевић и народна посланица Снежана Богосављевић Бошковић, који нису чланови Одбора.

 Седници су присуствовали: Владимир Џамић државни секретар у Министарству просвете, науке и технолошког развоја и Бранислав Јеремић в.д председник Националног савета за високо образовање.

Д н е в н и р е д

1. **Разматрање стања на Универзитету у Крагујевцу и спроведене процедуре за избор ректора Небојше Арсенијевића.**

Пре преласка на разматрање утврђеног дневног реда усвојени су једногласно: Записник 20. седнице и Записник 21. седнице Одбора.

Државни секретар у Министарству, Владимир Џамић је рекао да је тема данашње седнице Одбора, питање спровођења Закона о високом образовању, те је сходно томе спроведен инспекцијски надзор ради утврђивања чињеница по основу различитих представки које су пристигле. Ради се о утврђивању чињеница поводом радног односа 11 наставника на Крагујевачком Универзитету, о њиховом избору или неизбору, затим чињенице да је Александар Арсенијевић уписан на докторске академске студије пре завршетка основних академских студија, затим предлог за разрешење ректора Небојше Арсенијевића, као и чињеницама које су у представкама изнете од стране Агенције за борбу против корупције и Националног савета за високо образовање. Инспекција је доставила записник Савету Универзитета у Крагујевцу, као и надлежном органу, у коме је указано на низ неправилности и кршења Закона о високом образовању и наложено да се предузму све неопходне мере ради њиховог отклањања. Истакао је, такође, да ће се у наредном периоду Министарство држати законом прописаних рокова и да уколико оно што је инспекција наложила не буде спроведено, министар ће у складу са одредбама 64. и 135. Закона о високом образовању, које дефинишу његове надлежности, реаговати. Дакле, уколико до прописаног рока 28-ог марта не буде поништена јавна исправа издата од стране Универзитета у Крагујевцу, министар ће у складу са чланом 127. Закона о високом образовању формирати комисију и спровести мере које му по закону припадају. Такође, Савет Универзитета ће бити обавештен о предлогу за разрешење ректора Небојше Арсенијевића. На крају свог излагања, напоменуо је да је Национални савет за високо образовање, на посебној седници, разматрао ово питање и да је Одбор Агенције за борбу против корупције, као другостепени орган, одбио жалбу ректора Небојше Арсенијевића, а да ће Савету Универзитета бити послата инструкција поводом тог питања.

Бранислав Јеремић в.д председник Националног савета за високо образовање је рекао како је Савет почетком септембра добио пријаву о кршењу Закона о високом образовању, Закона о раду и несавесном трошењу буџетских средстава од стране ректора Небојше Арсенијевића. У пријави се говори о хаосу на Медицинском факултету, непотизму, сукобу интереса, мобингу као и злоупотреби службеног положаја. На седници Националног савета за високо образовање, одржаној 20-тог септембра, ово је разматрано као посебна тачка дневног реда. Једногласно је донесена одлука да се случај проследи Министарству просвете, науке и технолошког развоја, као и да се њиме морају позабавити државни органи. Готове све препоруке Савета су игнорисане, најозбиљнија препорука упућена министру просвете и Савету Универзитета у Крагујевцу јесте да се процес избора ректора успори до правоснажности одлука Агенције за борбу против корупције будући да још нико у Србији није покренуо поступак избора ректора, након ступања на снагу новог Закона о високом образовању, сем у Крагујевцу у коме је исти већ завршен. Савет је већ 27. фебруара одржао седницу, затворену за јавност, на којој је предложени Небојша Арсенијевић поново изабран за ректора. На крају је упутио апел свим државним органима као и Министарству да помогну Универзитету у Крагујевцу будући да ово није само изоловани проблем, већ проблем који утиче на целокупни углед и положај осталих универзитета.

Александра Јерков подсетила је да је Одбор на својим ранијим седницама већ расправљао о сличним проблемима универзитета и навела је пример декана Универзитета у Приштини са привременим седиштем у Косовској Митровици. Одбор је тада предложио његово разрешење, Сенат такође, али је тај, исти човек прошле године изабран за ректора Универзитета у Приштини са привременим седиштем у Косовској Митровици. Испоставило се, да је у том случају политичка залеђина јача од закона. Што се тиче ректора Арсенијевића, проблем траје већ три године и подсетила да је неколицина запослених на Универзитету у Крагујевцу у медијима изнела низ примера злоупотребе положаја као и других незаконитих деловања. Рекла је, како сматра да би се кроз измену и допуну Закона о високом образовању могло донети системско решење које би било делотворно. Додала је, на крају, да ће свакако подржати предлог за смену ректора Арсенијевића.

Наташа Јовановић подсетила је, да је поводом случаја Небојше Арсенијевића, Агенције за борбу против корупције донела још 2015. године решење којим се изриче мера јавног објављивања одлуке о повреди Закона о борби против корупције када је он био на месту декана Медицинског факултета у Крагујевцу. Посебно је нагласила како се ради о читавом систему повезаних кршења закона будући да је поменути, тадашњи декан, а садашњи ректор, запошљавао људе на основу родбинског односа. Она је додала да сматра како овакве афере највише штете студентима којима се само образовање, као и веродостојност положених испита на Медицинском факултету Крагујевцу, може доводити у сумњу обзиром на сва лоша дешавања унутар Универзитета. На крају је рекла, да ће поджати предлог за смену Небојше Арсенијевића.

Марко Атлагић је истакао да је спровођење закона доведено у питање, да је стање у високо образовању тешко и да је нарушен морални лик професора. Декани или ректори често су „господари живота и смрти“ и зато је велико интересовање за те позиције, полазећи, нажалост, од привилегија које су финансијске природе што је сасвим супротно идеји унапређивања нашег образовног система. На крају је подржао предлог за смену ректора Небојше Арсенијевића и додао да сматра да осим тога мора сносити и све остале последице.

Љубиша Стојимировић, на почетку свог излагања, желео је да појасни термин аутономије универзитета наглашавајући да се он односи на наставне планове и програме и наставни кадар, а да кршење закона и малверзације о којима овде говоримо, никако се не могу подвести под аутонимију високошколских установа. Сматра, да би пре свега, требало променити чланове Савета. Указао је на преобимност постојећег министарства будући да у свом домену обухвата предшколско, основно, средње и високо образовање, као и науку те да ће у изменама и допунама постојећег закона предложити да се те области поделе на два министарства од чега би се једно бавило питањима високог образовања и науке. Поменуо је како би систем образовања требало да садржи поред социјалног, морални и духовни аспект за које сматра да су у нашем образовању често изостављени. Истакао је да ниједан појединац не сме бити јачи од система.

Милена Бићанин изразила је неверицу поводом случаја ректора Арсенијевића и чињенице да није санкционисано његово претходно огрешење о закон које датира још из 2015. године.

Жарко Обрадовић рекао је да треба јасно раздвојити питање аутономије универзитета од питања поштовања закона и да се закон мора поштовати у сваком смислу и случају. Изразио је подршку Министарству и надлежним институцијама у примени закона и адекватном санкционисању његовог кршења. Додао је да овај, иако веома озбиљан случај, не смемо генерализовати и подсетио да многи студенти наших факултета на међународним такмичењима освајају бројна признања, те сходно томе морали би се позабавити, како променом самог закона, тако и питањима унутрашње организације самих универзитета.

Ратко Јанков био је мишљења да проблем лежи у самом систему будући да Одбор није тај који би требало да процењује дописе у којима се наводе разне информације везане за сваки појединачни случај. Истакао је, да би се побољшањем самог система избегло заседање Одбора поводом сваког спорног питања.

Ђорђе Косанић изнео је да проблем представља то што статути факултета не подлежу никаквом оцењивању Министарства и да се они могу мењати било када, без икакве контроле, а да се такође треба позабавити питањем реизбора декана и ректора.

Никола Савић запазио је да је у последње време примећено знатно повећење броја нострификованих диплома које су стечене на албанском језику, претежно са факултета који се налазе на подручју Косова и Метохије и да ту чињеницу види као извор могуће корупције.

У расправи, која је уследила, чланови Одбора усагласили су се да треба у складу са законом адекватно реаговати како би се спречила могућност да се у будућности поново сусретнемо са сличним проблемима.

На крају Одбор је закључио:

 **1. Да министар просвете, науке и технолошког развоја, у складу са законом, спроведе поступак ради доношења одлуке о разрешењу Небојше Арсенијевића, ректора Универзитета у Крагујевцу;**

 **2. Да се од надлежног јавног тужиоца, поводом кривичних пријава поднетих против ректора Небојше Арсенијевића, затражи да предузме радње, у складу са законом, ради провере основа сумње да је учињено кривично дело.**

Седница је завршена у 14,25 часова.

 СЕКРЕТАР ПРЕДСЕДНИК

 Драгомир Петковић Муамер Зукорлић